Edger Vicent (anafahamika zaidi kwa jina la kisanii kama Dizasta Vina; amezaliwa 17 Februari 1993) ni msanii wa muziki wa Hip Hop na mtayarishaji wa muziki kutoka nchini Tanzania. Ni msanii ambaye muundo wa mashairi yake huwasilisha visa, matukio na hadithi katika njia ya kupendeza na kumvutia msikilizaji kuendelea kusikiliza. Tungo zake zinatazamia zaidi maisha halisi ya raia wa Tanzania na Afrika kwa ujumla. Pia anapenda kufanya muziki unaogusa harakati za wanajamii, kukemea maovu na kusimamia misingi ya utetezi wa wanyonge. Dizasta vina alizaliwa mnamo tarehe 17 Februari ya mwaka wa 1993, katika Mkoa wa Iringa, Tanzania. Kiasili, ni Mnyakyusa wa Mbeya. Ni mtoto wa pili kuzaliwa katika familia yake na ni mwanamume pekee akiwa na dada zake wawili. Elimu yake ya msingi aliipata katika shule ya msingi ya Kimanga iliyopo Wilaya ya Ilala jijini Dar es Salaam aliandikishwa katika shule hiyo mnamo mwaka wa 2001. Mwaka wa 2007 alijiunga na masomo ya sekondari katika shule binafsi ya White Lake High School iliyopo eneo la Changanyikeni jijini Dar es Salaam kisha kumaliza masomo ya sekondari katika shule ya Southern Highlands Secondary School iliyopo Soweto jijini Mbeya — mnamo mwaka wa 2O1O.